Versprei die nuus: 90-jaar reünie vir Beyers Tehuis | Oudtshoorn Courant
Versprei die nuus: 90-jaar reünie vir Beyers Tehuis
Thursday, 28 January 2016, 06:14
SUID-KAAP NUUS - Hoërskool Outeniqua beleef vanjaar 'n geskiedkundige hoogtepunt met die viering van Beyers Tehuis (BTH), die karaktervolle seunskoshuis in George, wat vanjaar sy glorieryke 90-jarige bestaan sal herdenk.
Die program skop op die Woensdag af met 'n spogdinee vir die huidige inwoners van Beyers Tehuis. Die volgende dag word daar groot golf gespeel op die Oubaai Golfbaan.
Op Vrydag, 8 April word 'n heerlike "Steakbraai" in egte Kwagga-styl in Hoërskool Outeniqua se skoolsaal aangebied vir oud- en huidige inwoners en word daar sommer voorberei op die groot rugby opwinding van die volgende dag. Metgeselle is ook baie welkom om die geleentheid by te woon.
Die koshuis rugbyspan van Paarl Boys High sal dan teen dié van Beyers Tehuis uitdraf en sal sekerlik groot opwinding veroorsaak! Op Saterdagaand, 9 April word daar heerlik saam gekuier en gebraai in die Beyers Tehuis vierkant – in egte BTH atmosfeer!
Die besige feesprogram word op 'n tradisionele, maar bowenal dankbare wyse afgesluit met die bywoning van die erediens in die statige NG Moederkerk.
Akkommodasie sal ook in Beyers Tehuis beskikbaar wees vir diegene wat graag weer die goeie ou koshuistye en Beyers Tehuis herinneringe wil beleef!
Die organiseerders van die feesvieringe versoek dat alle oud-lede van Beyers Tehuis sal meehelp om die reünie te help bemark en kontakbesonderhede van mede- koshuiskamerade sal verskaf.